आजम खान के खिलाफ दर्ज हुई शिकायत तो समर्थन में उतरे मुलायम सिंह यादव, कहा- जरूरत पड़ी तो...  
आजम खान के समर्थन में आए सपा संरक्षक मुलायम सिंह
मुलायम ने कार्यकर्ताओं से आंदोलन करने की अपील की
आजम खान के खिलाफ दर्ज की गई है शिकायत
Mulayam Singh Yadav on cases filed against Samajwadi Party leader Azam Khan in connection with Mohammad Ali Jauhar University land case: It is a conspiracy against Azam Khan, I appeal to all workers and leaders of the party to come out in his support. pic.twitter.com/DzHVP26ipj

मुलायम सिंह यादव ने कहा कि आजम ने 'भीख' मांगकर चंदे से रामपुर में मुहम्मद अली जौहर विश्वविद्यालय बनाया और उसके निर्माण के लिए विधायक कोटे से मिला घर भी बेच दिया. वह आज भी पतली गली के एक छोटे से मकान में रहते हैं. यूनिवर्सिटी के निर्माण के लिए सैकड़ों बीघा जमीन खरीदने वाला इंसान डेढ़-दो बीघा जमीन के लिए बेइमानी नहीं कर सकता. दो बीघा जमीन के लिए उन पर 27 गंभीर धाराओं में आपराधिक मुकदमे लाद दिए गए हैं.
काफी अर्से बाद मीडिया को संबोधित कर रहे पूर्व मुख्यमंत्री ने कहा, 'हम उत्तर प्रदेश के सभी पार्टी कार्यकर्ताओं से अपील करते हैं कि आजम खान के अपमान और अन्याय के खिलाफ तैयार हो जाएं और पूरे प्रदेश में आंदोलन खड़ा करें. हम खुद उस आंदोलन में आगे खड़े होंगे.' उन्होंने कहा कि आज वह सपा के राष्ट्रीय कार्यकारिणी सदस्यों और अन्य नेताओं से बात करके कल-परसों तक आंदोलन की तारीख घोषित करेंगे.
इस सवाल पर कि आजम के खिलाफ हो रही कार्रवाई को लेकर क्या वह प्रधानमंत्री नरेंद्र मोदी से मुलाकात करेंगे? इस पर मुलायम ने कहा, 'अभी तो मैंने सोचा नहीं है, लेकिन जरूरत होगी तो हम प्रधानमंत्री से जरूर मिलेंगे.' उन्होंने किसी का नाम लिए बगैर कहा कि कुछ भाजपा नेताओं का भी मानना है कि आजम के खिलाफ गलत हो रहा है, इससे हमारी पार्टी को नुकसान होगा. मुलायम ने कहा कि सरकार ने आवास बनाने के लिए पूर्व में जिन लोगों के कब्जे हटाये, अब वर्षों बाद उन्हीं अवैध कब्जेदारों की शिकायत पर सरकार ने आजम और सपा कार्यकर्ताओं पर लूट तथा डकैती के झूठे मुकदमे दर्ज करा दिए हैं. राजनैतिक प्रतिशोध का ऐसा भयावह रूप मैंने अपनी जिंदगी में पहले ना तो देखा और ना ही सुना था.
उन्होंने कहा कि अपनी भाषा और विद्वता की वजह से आजम खान देश के नेता बन गए हैं. इसीलिए भाजपा को परेशानी हो गई है. मुलायम ने कहा, 'आजम हमारे संघर्ष के दिनों के साथी हैं. वह कुछ गलत काम नहीं कर सकते हैं. हम चाहते हैं कि आजम पर हो रहे अन्याय के खिलाफ मीडिया सहयोग करे. अब मीडिया के अलावा और कोई सहारा नहीं है.' गौरतलब है कि प्रदेश के पूर्व कैबिनेट मंत्री और रामपुर से मौजूदा सपा सांसद आजम खान के खिलाफ हाल जौहर विश्वविद्यालय के लिए गरीबों की जमीन छीनने और डकैती डालने समेत दर्जनों मुकदमे दर्ज किये गये हैं.